钦定古今图书集成/明伦汇编/官常典/第516卷 > 斜卯阿里
## 钦定古今图书集成/明伦汇编/官常典/第516卷 > 斜卯阿里

按《金史》本传：“阿里父浑坦，穆宗时内附，数有战功。阿
里年十七，从其伯父胡麻谷讨诈都，获其弟沙里只。
高丽筑九城于曷懒甸，浑坦攻之，遇敌于木里门甸，
力战久之，阿里挺枪驰刺其将于阵中，敌遂溃。浑坦
与石适欢合兵于徒门水，阿里首败敌兵，取其二城。
高丽入寇，以我兵屯守要害，不得进，乃还。阿里追及”
于曷懒水，高丽人争走水上，阿里乘之，杀略几尽，遂
合兵于石适欢，道遇敌兵五万，击走之。又与石适欢
遇敌七万，阿里先登，奋击，大败之。石适欢曰：“汝一日
之间三破重敌，功岂可忘！”乃厚赐之。斡塞乌睹本攻
驼吉城，阿里凿墉为门，日已暮，不可入，以兵守之，旦
日，遂取其城，乌睹本以被甲并乘马赐之。从攻下宁
江州，授猛安。又从攻信州、宾州，皆克之。辽人来攻孛
堇忽沙里城，阿里率百馀骑救之，辽兵数万。阿里兵
少，乃令军士裂衣多为旗帜，出山谷间，辽兵望见，遁
去。苏、复州叛众至十万，旁近女直皆保于太尉胡沙
家，筑垒为固。敌围之数重，守者粮刍俱尽，牛马相食，
其鬃尾人易子而食。夜缒二人出，告急于阿里。阿里
赴之，内外合击之，破其众于辟离密罕水上，剿杀几
尽，水为之不流。蒲离古、胡什吉水、马韩岛凡十馀战，
破数十万众。契丹、奚人聚舟千艘，将入于海，阿里以
二十七舟邀之，中流矢，卧舟中，中夜始苏。敌船已入
王家岛，即夜取海路追及之，敌走险以拒，阿里以骑
兵邀击，再中流矢，力战不退，竟破之，尽获其舟，于是
苏、复州、婆速路皆平。攻显州，下灵山县，取梁鱼务，败
余睹兵，功皆最后与散睹鲁屯高州。契丹昭古牙九
斤合兴中兵数万攻胡里特寨，阿里以八谋克兵救
之。胡里特先往，败于城下，阿里指阵前绯衣者二十
馀人曰：“此必贼酋也。”麾兵奋击，皆杀之，馀众大溃。来
州、隰州兵围胡里特城，闻阿里来救，即解围去。阇母
讨张觉，有兵出楼峰口山谷间，阿里、散笃鲁、忽卢补
三猛安击败之。宗望代阇母讨张觉，阿里再败平州
兵。及伐宋，阿里别击宋兵，败之。孟阳之役，阿里扼桥
渡力战。明年，再伐宋，至保州、中山，累破之，进围真定，
阿里与娄室豁鲁乘风纵火，焚其楼橹，诸军毕登，克
其城。师至河上，粘割胡撒击走宋人，扼河津兵数千
遂渡河，诸将分出大名境，阿里破敌四百，尽殪，遂围
汴。汴中夜出兵来焚攻具，阿里与谋克常孙、阳阿御
之，其众大溃。还攻赵州，降之。六年，伐宋主，取阳谷、莘
县，败海州兵八万人，海州降，破贼船万馀于梁山泊。
招降滕阳、东平、泰山群盗。盗攻范县，击走之，获船七
百艘。家弼攻下睢阳，与乌延、蒲卢浑先以二千人往
招寿春，具舟淮水上。时康民聚贾船四百，与寿春相
近，术列速以骑四百破康民，斩馘数千，与当海大㚖
破贼十万于淮南，比至江，连破宋兵，获舟二百艘。宗
弼至江宁，阿里、蒲卢浑别降。广德军先趣杭州，去杭
十馀里，遇宋伏兵二千，取我前驱甲士三十人。阿里
使诸军去马搏战，伏兵败，皆逼死于水。宗弼至馀杭，
而宋主走明州。阿里与蒲卢浑以精骑四千袭之，破
东关兵，济曹娥江，败宋兵于高桥镇。至明州，颇失利。
宋主已入于海，乃退军馀姚。宗弼使当海济师，遂下
明州，执宋守臣赵伯谔。进至昌国县，宋主自昌国走
温州，由海路追三百馀里，弗及，遂隳明州，与宗弼俱
北归。睿宗经略陕西，驻泾州，阿里先取渭州。睿宗趋
熙河，阿里、斜喝、韩常三猛安为前军。十二年，与高彪
监护水运。宋以舟师阻亳州河路，击败之，追杀六十
馀里，获其将萧通。破涟水水寨贼，尽得其大船，遂取
涟水军，招徕安辑之。天眷间，盗据石州，阿里讨之，粘
割胡撒与所部先登，遂克其城。石州平。宗弼再伐宋，
阿里已老，督造战船。宋称臣，诏赐阿里钱千万。自结
发从军，大小数十战，尤习舟楫，江淮用兵，无役不从，
时人以“水星”目之。为迭里部节度使。历顺义、泰宁军、
归德、济南尹。天德初，致仕，加特进，封王。正隆例封韩
国公，召赴阙，命造战船。以疾薨，年七十八，谥智敏。阿
里性忠直，多智略。兄弟相友爱。家故饶财，以己《猛安》
及财物尽与弟爱拔里，爱拔里不肯受，逃避岁馀，阿
里终与之。